Wat is die verskil? Die verskil is dat 'n mens met elke woord van 'n boodskap kan saamstem, maar dat dit geen wesenlike of dringende toepassing in, of impak op jou lewe of bediening het nie. Die boodskap raak jou nie DIEP nie en het geen lewensbelangrike verandering in jou lewe tot gevolg nie. Ons lees in Han 2:37 dat Petrus se boodskap sy gehoor diep getref het: "Toe hulle dit hoor, is hulle diep in die hart getref en het vir Petrus en die ander apostels gesê: Wat moet ons doen, broeders?" Wanneer 'n mens die stem van God hoor, lei dit altyd tot geloofsaksie.
Nou is dit moontlik dat God jou en jou gemeente se lamp kan wegvat. Dit beteken dat die Here jou en jou gemeente nie meer gebruik vir die doel waarvoor Hy jou geroep het nie. Dit beteken dat God jou uitlos dat jy maar voortgaan om jou eie ding te doen — met die gevolge wat dit ookal mag inhou. Dit beteken dat die Here iemand anders sal vind om die taak waarvoor Hy jou geroep te vervul. Dit beteken dat God jou systap vir Sy diens. Dit beteken dat jy God se plan en doel vir jou lewe mis. Dit beteken dat jy nie God se roeping vir jou lewe leef nie, en dat Hy jou ook nie meer verder vir Sy doel gebruik nie.
Wat is die primêre en hooftaak waartoe Jesus Christus elkeen van Sy kinders en elke gemeente roep? Dit is om die Evangelie uit te dra na elke volk, stam en taal, om die Bruid van Christus te help versamel uit die nasies, en om Jesus se Groot Opdrag te help voltooi! Ons het hierdie onderwerp reeds breedvoerig in ander artikels behandel. As jy meer hieroor wil lees, volg gerus die skakels aan die onderkant van hierdie artikel.
3. God roep jou tot Sy diens! Die Here roep elkeen van Sy kinders tot Sy diens — daar is geen uitsondering nie! As jy sê jy is 'n kind van God, is jy 'n geroepene! Die vraag is net, het jy al God se roepstem gehoor? Sommige roep Hy tot voltydse diens, andere tot deeltydse diens — maar Hy roep almal! Hy roep jou om die HELE wêreld met die Evangelie te help bereik. Is jy tot Sy beskikking? Het jy Sy stem gehoor? Wat gaan jy daaromtrent doen?